text: Pachanmantaqa, rimarinakunaman haykurpariymanta kamachinakunaqa, imayniraq mit'asqa kamachiyniyuq karqan. Kunan kaq kamachinakunaqa imataqri ''kaqkuna'' ''mana kaqkuna'' utaq ''qillqakuq willaynin'' ''metadatos'' nisqakuna mayqin kasqankutaqa huknirayanmi, hinallataq datos nisqakuna waqaychakusqanmanta, chayraq apaykachasqankumanta, utaq kay datos nisqakuna runap wasinpichu kakusqanta utaq servicio kuqkunap makinchipichu kasqantapas ña rikurinña.[7] Ichaqa, kayniraq mit'asqakunaqa, runakunap kawsanta nitaq masichakusqanta manañam hayk'api qhawaykachakusqantaqa tupunñachu. Aswantataq unaymantaraqmi unanchakun rimaykunap chaninchasqa kaqninta waqaychanapaq, ichaqa manas kikin rimasqakunap ukhunpichu chaninchasqa kaqkunataqa tarikunchu, as sinchitas rimasqakunap muyuriyninpis runap kawsayninmantaqa willaykachanman, chayrayku kay muyuriq willaynunapas kikillantam waqaychakunkuman. Kunan pachapiqa kay willaykuna sapallankupi utaq llapankupi t'aqwiykachakuptinqa, rikurichinkumanmi ima runa kasqanmanta, masichakusqanmanta, kurkunmanta, qhalikayninmanta, sananmanta,warmiqhari kayninmanta, maymanta kasqanmanta utaq imayna yuyaymanasqamanta, hinallataq runa maypi kasqantapas, maypi purisqantapas qhatipanmanmi lliw pachantinpi [8], utaq kay kikintam huk k'itipi llapantin runakuna kaqman ruwallanmanmi, ñataq hatariq runakunaman utaq politica puriykachaypi runakunamanpas. Chaynatam kay llapan willaykunaqa rirpurin utaq yuririn kay runakunap rimarisqankumanta pacha, hinallataq kay llapan willaykunaqa manam llapan runakunapaq kicharisqa hinachu kachkan, chayraykutaq kay willaykunaqa ''waqaychasqa willaykuna'' nispan llaqta kamachinakunawan aswan waqaychasqa kakunman.